《悲命诗》
清代·何桂枝

六月六夜雨声急，有女不眠悲思集。侧耳东方人睡酣，倚床低首罗巾湿。

有恨无可伸，有语向谁陈？坐对中宵雨，长嗟薄命身。

我本广西城里女，此处爷娘非我亲。暗想八九年前事，寸心耿耿独伤神。

忆我六七岁，父母双抛弃。寄养向贫亲，贫亲无好意。

浔梧将军门下客，一时假虎烈威势。与得金钱知几何，甘心鬻我作人婢。

尔时幼小只从他，薄命飘零可若何。当年携到扬州地，山程水程万里多。

扬州一入主翁宅，年复一年谁爱惜。朝捧茶饭暮捧汤，寒缺衣裳饥缺食。

主翁有时稍见怜，主母鞭箠那禁得。忽然年来情意改，当作亲生女儿待。

许我呼爷与呼娘，梳头裹足勤劳倍。不知奸计险于坑，漫道厚恩深似海。

箫管琵琶学已终，牙牌双陆亦教通。才延李姐传歌曲，又向张姑习绣工。

事事求全勤督责，朝谋夜议谁能测。春来春去时忽忽，道我长大好颜色。

嫁得富翁贵公子，终身享用无尽极。昨朝客到敞华堂，逼我堂前见客忙。

不识谁家轻薄子，周身上下细端相。但见爷娘喜满面，我正无颜归绣房。

惊猜不敢问，自知徒自恨。耳闻堂上言，赢得心中闷。

方知堂上宾，乃是浙中人。工科给事官名重，六十无儿娶妾新。

岂是寻常行礼节，只闻次第讲金银。怪杀爷娘心惨绝，千金百金争未歇。

我生时日我不知，朦胧造作与人说。初五聘定初七嫁，却道行程图快捷。

可怜我貌空如花，可怜我命真如叶。今日人家呼作儿，来日人家呼作妾。

以此伤心怨复嗟，夜深掩涕肝肠裂。早知粉面换黄金，悔不当年堕江月。

已矣哉，且莫哀。不见扬州旧风俗，亲生儿女嫁天涯。

天涯复海角，骨肉之间豺虎恶，我复何须泪零落。

泪零落，情未休。长江之水无西流，风俗不改古人愁。

寄语红颜绿发闺中女，来生誓莫生扬州。